SK Úradný vestník Európskej únie C 75/6

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2018/C 75/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„MARRONE DI SERINO“/„CASTAGNA DI SERINO“

EÚ č.: PGI-IT-02147 – 24.6.2016

CHOP ( ) CHZO ( X )

1. Názov

„Marrone di Serino“/„Castagna di Serino“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Názov „Marrone di Serino“/„Castagna di Serino“ označuje čerstvé lúpané plody, sušené plody so šupkou a celé plody bez šupky druhu Castanea Sativa Mill. odrody „Montemarano“, známej tiež ako „Santimango“, „Santomango“, „Marrone di Avellino“ alebo „Marrone di Avellino“ a odrody „Verdola“ alebo „Verdole“, ktorá je autochtónna v pestovateľskej oblasti vymedzenej v bode 4. CHZO „Marrone di Serino“/„Castagna di Serino“ sa vzťahuje na stredne veľké plody s hviezdicovitými prúžkami a takmer bez rýh. Tvar plodu je obvykle zaguľatený, do značnej miery nepravidelný. Pútko, ktoré môže byť zahrotené až zaoblené, je priemerne ochlpené; väčšinou tenké a nie veľmi elastické oplodie je svetlohnedé s jednotnými tenkými tmavými prúžkami a vnútorný povrch je pokrytý krátkymi šedobielymi chĺpkami. Hilum je stredne veľký až veľký s malým množstvom zostatkových chĺpkov; obrys je spravidla pravidelný. Ochlpenie plodu má priemernú dĺžku a môže sa vyskytovať v šiestich až ôsmich spravidla nepravidelných typoch. Pelikula s priemernou priľnavosťou k jadru je tenká a červenohnedá s tmavším, zreteľnejším rebrovaním. Pri uvádzaní na trh musia mať plody „Marrone di Serino“/„Castagna di Serino“ tieto vlastnosti:

a) čerstvé plody „Marrone di Serino“/„Castagna di Serino“: — tvar: obvykle zaguľatený, do veľkej miery nepravidelný, — oplodie: svetlohnedé s tmavými, zreteľne oddelenými prúžkami, — pelikula: priemerne prilieha k jadru, je tenká a červenohnedá, — jadro: krémovobiele s povrchovými ryhami, takmer bez dutín medzi klíčnymi listami; dužina je pevná a chrumkavá, má polosladkú chuť, — ochlpenie plodu: obmedzenej dĺžky, — červivé, poškodené alebo zvraštené plody: najviac 10 %, — maximálna kalibrácia: 85 plodov na kg;

b) lúpané plody „Marrone di Serino“/„Castagna di Serino“: — tvar: obvykle zaguľatený, do veľkej miery nepravidelný, — bez ochlpenia plodu a oplodia, — neprítomnosť cudzorodých telies v baleniach lúpaných plodov, — maximálna tolerancia prítomnosti pelikuly: 2 %, — plody so stopami po spálení: najviac 5 %, — červivé plody: najviac 3 %, — maximálna kalibrácia: 200 plodov na kg;

c) sušené plody „Marrone di Serino“/„Castagna di Serino“: — obsah vlhkosti celého plodu: najviac 15 %, — obsah sušiny (so šupkou), najviac 60 % vlhkej hmotnosti, — maximálna kalibrácia: 250 plodov na kg, výrobok musí byť odolný proti každému aktívnemu napadnutiu (larvy hmyzu, pleseň atď.);

d) lúpané, sušené, celé plody „Marrone di Serino“/„Castagna di Serino“: — obsah vlhkosti celého plodu: najviac 15 %, — obsah sušiny lúpaných plodov: najviac 45 % vlhkej hmotnosti, — maximálna kalibrácia: 300 plodov na kg; plody musia byť zdravé, svetložlté, nesmú mať viac ako 5 % chýb (stopy po poškodení červami, deformácie atď.) a musia byť odolné proti každému napadnutiu škodcami (larvy hmyzu, pleseň atď.).

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby (pestovanie, zaraďovanie do tried kvality a veľkosti, lúpanie, vyberanie zo škrupiny a sušenie) sa musia uskutočniť vo vymedzenej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Hmotnosť rôznych druhov balení pohybuje od najmenej 0,1 kg do najviac 25 kg. Balenia musia byť vždy zapečatené tak, aby sa obsah nedal vybrať bez porušenia zapečatenia.

3.6. Špecifické pravidlá označovania výrobku, na ktorý sa vzťahuje registrovaný názov

Na etiketách, ktoré sa nachádzajú na baleniach, musia byť zreteľným a čitateľným tlačeným písmom uvedené tieto údaje:

— hmotnosť,

— logo CHZO „Marrone di Serino“/„Castagna di Serino“,

— logo EÚ.

Logo CHZO „Marrone di Serino“/„Castagna di Serino“ vyzerá takto:

4. Stručné vymedzenie zemepisnej oblasti

Oblasť pestovania „Marrone di Serino“/„Castagna di Serino“ zahŕňa tieto obce: Serino, Solofra, Montoro, S. Michele di Serino, S. Lucia di Serino, S. Stefano del Sole, Sorbo Serpico, Salza Irpina, Chiusano S. Domenico, Cesinali, Aiello del Sabato, Contrada a Forino v provincii Avellino a Giffoni Valle Piana, Giffoni Sei Casali, S. Cipriano Picentino, Castiglione del Genovesi a Calvanico v provincii Salerno.

5. Súvislosť so zemepisnou oblasťou

Dobré meno „Marrone di Serino“/„Castagna di Serino“ sa spája s jeho predajom v Taliansku aj v zahraničí. Gaštany „Marrone di Serino“/„Castagna di Serino“ sú cenené a veľmi žiadané pri výrobe pekárskych a cukrárenských výrobkov. Prvý zdokumentovaný dôkaz o dobrom mene týchto gaštanov mimo vymedzenej oblasti možno nájsť v knihe Guida gastronomica – Touring Club Italiano, v ktorej sa uvádza, že „Marrone di Serino“ majú výbornú dužinu, ktorá sa používa na výrobu marrons glacés [gaštanového glazé]; gaštany sa vo veľkom množstve vyvážali do Ameriky (s. 376 – Guida gastronomica – Touring Club Italiano, 1. vyd., 1931). Názov je zaradený do zoznamu výrobkov uvedených v dokumente Chestnuts - fruit trade catalogs z roku 1952, čo je dôkazom predaja týchto gaštanov na americkom trhu.

V publikácii „Economia Irpinia“ [Hospodárstvo Irpinie], pravidelnom prehľade obchodnej, priemyselnej, živnostenskej a poľnohospodárskej komory provincie Avellino (s. 9, ročník 1988/26, č. 3), sa píše, že gaštany „Marrone di Serino“ sa používajú v talianskom cukrárstve a že je o ne veľký záujem i v zahraničí, predovšetkým vo Francúzsku na účely výroby marrons glacés.

V štúdii s názvom „Indagini e osservazioni sulle migliori varietà italiane di castagno“ [Prieskumy a pozorovania týkajúce sa najlepších talianskych odrôd gaštanov] sa spomínajú „Marrone di Serino“ v súvislosti s tým, že ich dužina je osobitne vhodná na kandizovanie (s. 55, príloha k odbornému časopisu „La Ricerca Scientifica“ [Vedecký výskum], ročník 1955/25, Výskumné stredisko pre gaštany).

V publikácii „La Coltivazione del Castagno“ [Pestovanie gaštanov] od Raffaela Bassiho (s. 18, I libri di vita in campagna – ed. Informatore agrario, 1990) sa uvádza, že odroda „Marrone di Serino“ je jednou z najskúmanejších odrôd v oblasti Avellino.

V publikácii „Il castagno in Campania, problematiche e prospettive della filiera“ [Gaštan v Kampánii, výzvy a perspektívy odvetvia] sa uvádza, že plody „Marrone di Serino“/„Castagna di Serino“ sú vo všeobecnosti väčšie než gaštany pestované v iných častiach provincie Avellino, čo znamená, že sa využívajú najmä na spracovanie [s. 97, Gennaro Cristinzio a Antonino Testa (eds.), vydala Società Editrice Imago Media v marci 2006].

Gaštany „Marrone di Serino“/„Castagna di Serino“ sa v rôznych formách v tejto pestovateľskej oblasti používali pri príprave jedál doma aj v reštauráciách. Čerstvé plody sa používajú najmä na prípravu varených a pečených gaštanov a džemov. Lúpané plody sa používajú hlavne na prípravu varených gaštanov, koláča castagnaccio a iných koláčov. Sušené plody, či už v šupke alebo bez nej, sa konzumujú najmä vo forme „Marroni del Prete“ [sušené, pečené gaštany, ktoré sa potom namočia do vody], čo je miestny tradičný recept v tejto pestovateľskej oblasti. Všestrannosť rôznych foriem gaštanov „Marrone di Serino“/„Castagna di Serino“ sa prejavuje v tom, že sa nachádza v ponukách reštaurácií nielen v oblasti, kde sa pestujú, ale aj za hranicami provincie, ktoré ju využívajú ako prísadu do tort a koláčov, ako sú „crostata di Marrone di Serino“, „crostata con crema di Marrone di Serino e cioccolato“ a „tronchetto al cioccolato con Marrone di Serino“, a do polievok, napríklad „zuppa di marroni di Serino“, alebo sa pečú, vtedy majú názov „caldarroste di Marrone di Serino“.

Dedina Rivottoli di Serino je domovom povestného gaštanového festivalu s názvom „Sagra della Castagna della Serino“, ktorý sa v roku 2017 konal už po 42.-krát.

Gaštany „Marrone di Serino“/„Castagna di Serino“ sa spomínajú aj v starodávnych prísloviach a poverách týkajúcich sa používania a pestovania gaštanov počas poľnohospodárskeho roka s ohľadom na náboženské obrady a spoločenské udalosti. Napríklad v Serine sa už odnepamäti traduje: „a Sant’Antonio ‘o cardillo, a Salvatore ‘o fruttillo“ (význam: bude dobrá úroda, ak možno čiašku vidieť voľným okom do osláv svätého Antona, ktoré sa konajú 13. júna v dedine Rivottoli di Serino, a ak možno vidieť plod počas osláv svätého Spasiteľa, ktoré sa konajú v Serine 6. augusta). Toto porekadlo teda opisuje obdobie od vzniku plodov a rastu čiašky do rastu samotného plodu gaštana.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Konsolidované znenie špecifikácie výrobku možno nájsť na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

na hlavnej stránke Ministerstva pre poľnohospodársku, potravinársku a lesnícku politiku (www.politicheagricole.it) kliknutím na položku „Qualità“ v pravom hornom rohu obrazovky, potom na položku „Prodotti DOP, IGP e STG“ na ľavej strane obrazovky a nakoniec na položku „Disciplinari di produzione all’esame dell’UE“.

(1) Ú. v. EÚ L 343, 14.12.2012, s. 1.